大風懷林伯農
作者：敖陶孫
朝代：宋

paragraphs: 江湖易高風，六月寒㾕㾕。
中宵會急雨，凉意到衾枕。
顛披蒲葦亂，抑壓烏鳶噤。
禾頭欲生耳，樹背各流瀋。
不謂晡來霞，橫拖半天錦。
初疑鴉翻晴，旋覺虹投飲。
晦明信難料，暘霽吾誰諗。
所思隔江水，筆力望徐沈。
十年一葛衣，肘見尚整衽。
想當風雨夕，憂國願歲稔。
凄凉新豐邸，避濕幾違寢。
何由語連牀，共破秋氣凜。